
Keresztényügyi eljárások az I. században - forráshelyek és kommentárok

A Kr. u. I. század első évtizedeiben jelentkező kereszténység valamivel több, mint három évszázad leforgása alatt a Római Birodalom hivatalos-, majd államvallásává nőtte ki magát. A római állam képviselői kezdetben nem tulajdonítottak nagy jelentőséget az újonnan fellépő vallási irányzatnak, így gyakorlását törvényileg sem korlátozták. Ennek megfelelően a kérdés csak esetileg vált megoldandó közigazgatási problémává, az eljárások alapja pedig a római államrend megsértése (zavargás, felségsértés) bűntettének gyanúja volt. Dolgozatomban a Kr. u. I. századi, keresztényekkel kapcsolatos eljárásokat ismertetem és értékelem a vonatkozó szöveghelyek alapján.



